A Bizottság 1687/2003/EK rendelete
(2003. szeptember 25.)
az A. és B. szőlőtermő övezetben termelt szőlőmust és bor savnövelésének a 2003/2004-es borászati évre történő engedélyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2], és különösen annak 46. cikke (1) bekezdésére,
mivel:
(1) Az A. és a B. szőlőtermő övezetben a szőlő érési ideje alatt tapasztalt rendkívüli időjárási feltételek a szőlő és a szőlőmust savtartalmának jelentős és irreverzibilis csökkenését okozták. A 2003. nyarán tapasztalt különleges időjárási feltételek hasonlóak a rendes körülmények között a jóval délebbre elhelyezkedő szőlőtermő területekre jellemző időjárási feltételekhez.
(2) Az érintett régiókban az éretten leszüretelt szőlő összes savtartalma szokatlanul alacsony és nem alkalmas megfelelő bor készítésére, valamint a bor megfelelő eltarthatóságának biztosítására.
(3) Ezért az érintett tagállamok számára engedélyezni kell az A. és B. bortermő övezetben termelt szőlőmust és bor savtartalom-növelését a 2003/2004-es borászati évre vonatkozóan, az 1493/1999/EK rendelet V. melléklete E. pontjának 2., 3. és 7. alpontjában megállapított feltételek szerint.
(4) Az e rendeletben előírt intézkedés összhangban van a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1493/1999/EK rendelet V. melléklete E. pontjának 1. alpontjában megállapított szabályoktól eltérve a tagállamok engedélyezhetik az A. és B. szőlőtermő övezetben a 2003-as szüretből származó szőlőmust és bor savtartalmának növelését az adott melléklet E. pontjának 2., 3. és 7. alpontjában megállapított feltételek szerint.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. szeptember 25-én.